钦定古今图书集成/明伦汇编/氏族典/第233卷 > 《苏州府志》 > 张敞
## 钦定古今图书集成/明伦汇编/氏族典/第233卷 > 《苏州府志》 > 张敞

按《汉书张敞传》：“敞字子高，本河东平阳人也。祖父孺，
为上谷太守，徙茂陵。父福，事孝武帝，官至光禄大夫。
敞后随宣帝徙杜陵。敞本以乡有秩，补太守卒史，察
廉为甘泉仓长，稍迁太仆丞。杜延年甚奇之。会昌邑
王即位，动作不由法度，敞上书谏。后十馀日，王废，敞
以谏显名，擢豫州刺史。数上事，有忠言，征为大中大”
夫，与于定国并平尚书事。以忤大将军光，出为函谷
关都尉。宣帝以废王在昌邑，徙敞山阳太守。久之，勃
海、胶东盗贼起，征敞，拜胶东相，设赏追捕，盗贼解散。
黄霸罢，诏以敞守京兆尹。略循赵广汉之迹，颇杂儒
雅，往往表贤显善，不醇用诛罚。朝廷每有大议，引古
今，处便宜，公卿皆服。坐与杨恽厚免归。数月，京师解
弛，枹鼓数起。而冀州部中有大贼，天子思敞功效，拜
冀州刺史，盗贼禁止。守太原。太原郡清，元帝即位，欲
以为左冯翊，会病卒。三子官皆至都尉。